กสิกรฯมองเศรษฐกิจไทยไตรมาส2ชะลอตัว
ศูนย์วิจัยกสิกรไทยมองเศรษฐกิจไตรมาสสองชะลอตัว โดยมีตัวแปรสำคัญคือต้นทุนราคาสินค้า-ราคาน้ำมันดิบโลกและผลกระทบต่อเนื่องจากเหตุแผ่นดินไหว
31 มี.ค. 2554

ศูนย์วิจัยกสิกรไทยมองเศรษฐกิจไตรมาสสองชะลอตัว โดยมีตัวแปรสำคัญคือต้นทุนราคาสินค้า-ราคาน้ำมันดิบโลกและผลกระทบต่อเนื่องจากเหตุแผ่นดินไหว
ศูนย์วิจัยกสิกรไทย  คาดการณ์ในเบื้องต้นว่า อัตราการขยายตัวของเศรษฐกิจไทยในช่วงไตรมาส 1/2554 อาจชะลอตัวลงมาที่ประมาณ  2% เมื่อเทียบกับช่วงเดียวกันปีก่อน (YoY) จากที่ขยายตัว 3.8% ในไตรมาส 4/2553 อย่างไรก็ตาม โมเมนตัมของกิจกรรมทางเศรษฐกิจในช่วงไตรมาส 1/2554 เมื่อเทียบกับไตรมาสก่อนหน้า (QoQ) น่าจะเร่งตัวขึ้นตามอานิสงส์ของภาคการส่งออกและรายได้เกษตรกรที่อยู่ในเกณฑ์ที่แข็งแกร่งเกินคาด ขณะที่ ระดับราคาสินค้าที่ไม่ได้เร่งตัวขึ้นมากนักในช่วงที่ภาครัฐเข้ามาช่วยชดเชยราคาพลังงานในประเทศ ขยายเวลามาตรการ “รถเมล์-รถไฟ-ค่าไฟฟ้าฟรี” ตลอดจนขอความร่วมมือจากผู้ประกอบการในการตรึงราคาสินค้า ก็จะช่วยลดทอนภาระค่าครองชีพลงไปได้ค่อนข้างมาก
ทั้งนี้ตัวเลขเศรษฐกิจเดือนก.พ.ขยายตัวดี...แต่มีโอกาสชะลอตัว  (QoQ) ในช่วงไตรมาส 2  เนื่องจากเห็นว่าโมเมนตัมของเครื่องชี้เศรษฐกิจไทยในเดือนก.พ. 2554 ส่วนใหญ่มีทิศทางอ่อนแอลงเมื่อเทียบกับเดือนก่อนหน้า  สอดคล้องกับความเชื่อมั่นภาคเอกชน (ทั้งในส่วนผู้บริโภคและภาคธุรกิจ) ที่สะท้อนความกังวลมากขึ้นต่อภาวะค่าครองชีพและต้นทุนการผลิตที่พุ่งสูงขึ้นในช่วงหลายเดือนที่ผ่านมา โดยการบริโภคภาคเอกชนและการผลิตภาคอุตสาหกรรมพลิกกลับมาหดตัวลงจากเดือนก่อนหน้า ขณะที่ การลงทุนภาคเอกชนขยายตัวได้ในอัตราที่ชะลอลง อย่างไรก็ดี การส่งออก และรายได้เกษตรกรที่ขยับขึ้นจากเดือนก่อนอย่างแข็งแกร่ง ก็ยังคงเป็นส่วนที่ช่วยชดเชยปัจจัยลบต่างๆ ของเศรษฐกิจให้เบาบางลง
อย่างไรก็ดี คาดว่า เศรษฐกิจไทยอาจเผชิญสถานการณ์ที่ท้าทายมากขึ้นเมื่อย่างเข้าสู่ช่วงไตรมาสที่ 2/2554 โดยตัวแปรสำคัญคือ การทยอยส่งผ่านภาวะต้นทุนแพงของผู้ผลิตมายังราคาสินค้าอุปโภค-บริโภค ขณะที่ สถานการณ์ความขัดแย้งในภูมิภาคอาหรับที่อาจยืดเยื้อและมีผลให้ราคาน้ำมันดิบในตลาดโลกทรงตัวอยู่ในระดับสูงในช่วงเวลาที่ยาวนาน นอกจากนี้ ยังคงต้องจับตาผลกระทบต่อเนื่องจากเหตุการณ์แผ่นดินไหวในญี่ปุ่นที่อาจมีผลต่อซัพพลายเชนการผลิตของบริษัทญี่ปุ่นในไทย โดยเฉพาะอุตสาหกรรมยานยนต์และอิเล็กทรอนิกส์ และภาวะอุทกภัยในภาคใต้ที่อาจทำให้การผลิตบางอุตสาหกรรม (เช่น การผลิตกุ้ง และธุรกิจทางการเกษตร) ได้รับความเสียหาย และกระทบต่อจิตวิทยาในการตัดสินใจท่องเที่ยวในสถานที่ท่องเที่ยวในภาคใต้ (โดยเฉพาะในช่วงสงกรานต์) ด้วยเช่นกัน ทั้งนี้ จากภาพที่ประเมินได้ดังกล่าว ทำให้ศูนย์วิจัยกสิกรไทย คาดว่า การขยายตัวทางเศรษฐกิจในช่วงไตรมาสที่ 2/2554 น่าที่จะมีโมเมนตัมที่ชะลอลงมาอยู่ที่ประมาณ 0.5 %  เมื่อเทียบกับไตรมาส 1/2554